ET Euroopa Liidu Teataja C 78/5

Euroopa Parlamendi ja nõukogu aasta määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase taotluse avaldamine

2013/C 78/04

Käesoleva dokumendi avaldamine annab õiguse esitada taotluse kohta vastuväiteid vastavalt Euroopa Parlamendi ja nõukogu määruse (EL) nr 1151/2012 artiklile 51 (1).

KOONDDOKUMENT

NÕUKOGU MÄÄRUS (EÜ) nr 510/2006

põllumajandustoodete ja toidu geograafiliste tähiste ja päritolunimetuste kaitse kohta (2)

„MACCHERONCINI DI CAMPOFILONE”

EÜ nr: IT-PGI-0005-0886-27.07.2011

KGT ( X ) KPN ( )

1. Nimetus:

„Maccheroncini di Campofilone”

2. Liikmesriik või kolmas riik:

Itaalia

3. Põllumajandustoote või toidu kirjeldus:

3.1. Toote liik:

Klass 2.7. Pastatooted

3.2. Toote kirjeldus, mida punktis 1 esitatud nimetus tähistab:

„Maccheroncini di Campofilone” on kuivatatud pastatoode, mis on valmistatud munadest ja pehmest või kõvast nisust jahvatatud jahust, mille omadusi on kirjeldatud käesoleva dokumendi punktis 3.3. Tootel peavad vabasse ringlusse laskmisel olema järgmised füüsilised ja keemilised omadused arvestatuna 100 g lõpptoote kohta:

— pikkus 35–60 cm;

— laius 0,80–1,20 mm;

— paksus 0,3–0,7 mm;

— valgusisaldus (lämmastik × 5,70) vähemalt 12,5 % kuivainest.

3.3. Toorained:

Kaitstud geograafilise tähisega toote „Maccheroncini di Campofilone” tootmiseks kasutatavad toorained ei tohi sisaldada GMOsid ja nende kvaliteediomadused 100 grammi toote kohta on järgmised:

— munad ei tohi sisalda sünteetilisi pigmente ja peavad olema saadud õrrekanadelt, kelle söödaks on ainult geneetiliselt muundamata teravili. Munad sisaldavad valke 10–12 g, rasvu vähemalt 9 g, beetakaroteeni kuni 33 ppm ja kuivjääki vähemalt 20 % kuivainena väljendatult;

— kõvast nisust jahvatatud lihtjahu valgusisaldus on vähemalt (lämmastik × 5,70) 12,5 % kuivainest;

— pehmest nisust jahvatatud 00-tüüpi jahu valgusisaldus on vähemalt (lämmastik × 5,70) 10 % kuivainest.

3.4. Loomasööt:

—

3.5. Tootmise erietapid, mis peavad toimuma määratletud geograafilises piirkonnas:

Kõik toote „Maccheroncini di Campofilone” tootmisetapid – taina segamine, lahtirullimine, ribastamine ja kuivatamine – peavad toimuma punktis 4 nimetatud geograafilises piirkonnas.

3.6. Erieeskirjad viilutamise, riivimise, pakendamise jm kohta:

Pärast taina segamist, lahtirullimist ja ribastamist asetatakse „Maccheroncini di Campofilone” valge majapidamispaberi lehtedele, mille laius on 22–26 cm ja pikkus 32–35 cm. Majapidamispaberi leht koos värske tootega kaalub 155–175 g. Lehed volditakse neljast servast traditsioonilisel viisil üles, et vältida toote väljalibisemist ja asetatakse korrapäraselt spetsiaalsetele kuivatamisrestidele. Kuivatamisetapi lõppedes pannakse lehed pakenditesse.

Pakendamine, mis peab toimuma ainult tootmisruumides, on vajalik selleks, et kaitsta õrna ja kergesti purunevat toodet transportimise ja säilitamise ajal.

Kui toodet „Maccheroncini di Campofilone” transporditakse ilma nõuetekohase kaitseta, st ilma pakendita, võib toode saadud löökide või rappumise tõttu kergesti murduda või puruneda. Selle tagajärjel kaotab toode punktis 3.2 kirjeldatud füüsilised omadused, mille järgi teda on võimalik juba esmapilgul kiiresti ära tunda.

3.7. Erieeskirjad märgistamise kohta:

Kõikidel kastidele ja pakenditele kinnitatavatel märgistustel peavad lisaks seadusega ettenähtud teabele olema selges ja loetavas trükikirjas järgmised tähistused.

Määruse (EÜ) nr 1898/2006 kohane ELi kaitstud geograafilise tähise graafiline sümbol, mille kõrval on sõnad „Maccheroncini di Campofilone indicazione geografica protetta”. Nimetus „Maccheroncini di Campofilone” peab olema kirjutatud vähemalt 5 mm kõrguste tähtedega.

Keelatud on lisada märkeid, mis ei ole sõnaselgelt ette nähtud. Siiski on lubatud kasutada viiteid kaubamärkidele, kui need ei ole toodet kiitva ja tarbijat eksitava iseloomuga.

Nimetust „Maccheroncini di Campofilone” ei tõlgita.

4. Geograafilise piirkonna täpne määratlus:

Kaitstud geograafilise tähise (KGT) „Maccheroncini di Campofilone” tootmispiirkond hõlmab Marche maakonna Fermo provintsi Campofilone haldusüksuse territooriumi.

5. Seos geograafilise piirkonnaga:

5.1. Geograafilise piirkonna eripära:

Campofilone on keskaegne väikelinn, mis asub Valle dell’Aso orus 210 m üle mere pinna. See põllumajanduspiirkond on kuulus oma imeilusa maastiku poolest, mis ulatub Parco dei Monti Sibillini lumistest mäetippudest roheliste küngaste ja säravsinise Aadria mereni. Piirkonna kliima on iseäranis soodne, sest tänu mere lähedusele puhuvad siin mahedad tuuled, leevendades kõrgusest tingitud jahedust.

5.2. Toote eripära:

„Maccheroncini di Campofilone” erineb selgelt teisest pastatoodetest oma õhukese ja peenelt lõigatud kuju poolest. Tänu nimetatud omadustele valmib toode väga kiiresti. Piisab, kui keeta toodet ühe minuti jooksul või lisada see otse kastmele, ilma et toodet oleks vaja eelnevalt kuumutada. Teine omadus, mis muudab toote „Maccheroncini di Campofilone” ainulaadseks, on pastataigna valmistamisel kasutatavate munade osakaal, mis on selgelt suurem võrreldes teiste pastatoodetega. Ühe kilogrammi kõvast nisust või pehmest nisust jahu kohta kasutatakse vähemalt 7 ja kuni 10 muna, mis vastab 33 % suurusele osakaalule.

Tänu nimetatud osakaalule koos aeglase kuivatamise protsessiga saadakse tulemuseks kõrge tootlusega toode, sest kui 250 g tavalist pastat vastab kahele suurele portsjonile, siis sama kogus toodet „Maccheroncini di Campofilone” vastab neljale portsjonile.

Tänu sellele omadusele on toode „Maccheroncini di Campofilone” võimeline imama rohkem kastet kui teised pastatooted.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste vahel või (kaitstud geograafilise tähisega) toote erilise kvaliteedi, maine või muude omaduste vahel:

Kaitstud geograafilise tähise tunnustamise taotlus põhineb toote mainel ja tuntusel. Toode „Maccheroncini di Campofilone” annab tunnistust Campofilone autentsest kultuurist. Selle pastatoote käsitsi valmistamine on näide keskaegse linnakese Campofilone populaarsest traditsioonist, mida antakse põlvest põlve edasi. Eelkõige munad, mis ei olnud aastaringselt kättesaadavad ja sõltusid kanade bioloogilisest tsüklist, aitasid ergutada Campofilone naiste kujutlusvõimet ja andsid neile inspiratsiooni. Alguses hakati pastat kodus valmistama värskena ja seejärel jõuti järk-järgult kuivatamisprotsessini. Kuivatatud pasta osutus värskest pastast otstarbekamaks, kuna seda sai säilitada korvides ja tarbida aastaringselt. Jämedalt lõigatud pastal oli siiski pahupool: pasta kooldus kuivatamisprotsessi ajal kasutatud õhu tõttu ja murdus mitmest kohast ning seda ei saanud tervena süüa. Seetõttu hakkasid nutikad perenaised lõikama pastatainast õhukesteks ribadeks, mis ei murdunud kuivatamise ajal ja jäid kuni söömiseni terveks. Nii sündis „Maccheroncini di Campofilone” valmistamise kunst kõigepealt kodustes majapidamistes ja liikus sealt käsitöökodadesse. Sellest ajast peale on neil õhukestel kuldkollastel pastaribadel olnud alati eriline tähendus. Nad eristusid igapäevatoidust ja muutusid piduroaks, mis oli pidusöökidel tõendiks majaperenaise suurepärasest kokakunstist. Alguses söödi sellist pastat ainult kõige tähtsamate pühade ajal ja seda peeti ka väärtuslikuks kingituseks headele sõpradele.

600 aasta vanune traditsioon ja oskus on andnud tõuke perefirmade loomiseks ning see on aidanud muuta Campofilone kuulsaks kogu maailmas. Juba 1400. aastal peeti seda pastatoitu nauditavaks ja sellele viidatakse Campofilone kloostri kirjavahetuses, mitmetes Trento kirikukogu dokumentides ja mõnede ülikuperekondade retseptiraamatutes. Ent alles 20. sajandi alguses hakkasid mõned Campofilone perenaised ja poepidajad pakkuma maitsmiseks toodet nimega „Maccheroncini”, millele olid iseloomulikud pikad ja õhukesed pastaribad. 1931. aastal ilmunud kirjastuse Touring Club Italiano esimeses Itaalia gastronoomia käsiraamatus mainitakse toodet „Maccheroncini di Campofilone” ja see annab kinnitust tihedast sidemest selle erilise toidu ja tema päritolukoha vahel. See side tugevnes veelgi Teise maailmasõja ajal ja 1960. aastal avati käsitöökoda nimega Nello Spinosi. Ettevõtte Alimentari Valdaso turule tulek 1965. aastal andis hoogu toodangu laienemisele ja Campofilone tunnustoote populaarsuse kasvule.

Campofilone festival on ainulaadne võimalus selle kulinaarse elamuse proovimiseks. Festivali on korraldatud 1964. aastast alates ja see toimub igal aastal kolme päeva jooksul augusti alguses. Selleks puhuks saabuvad kohale tuhanded turistid ja serveeritakse umbes 20 000 portsjonit pastat, mis annab tunnistust Campofilone festivali menust ja ühtlasi „Maccheroncini di Campofilone” tuntusest.

Campofilone pastameistrid on võitnud auhindu ja saanud tunnustust nii riiklikul kui ka rahvusvahelisel tasandil, mis kinnitab, et Campofilone linnakese maine ja nimi on lahutamatult seotud selle kulinaarse meistriteosega. Selle tulemusena on sündinud eraldi tootmisharu, kus tegutsevad kõrge kvalifikatsiooniga pastatootmise spetsialistid.

Toode „Maccheroncini di Campofilone” on aja jooksul jõudnud kõige tähtsamatele turgudele Euroopas, Ameerikas, Kanadas, araabia maades ja Aasias. „Maccheroncini di Campofilone” ainulaadsus tugineb asjaolule, et selle toote valmistusviis on püsinud sajandeid muutumatuna, samuti ei ole muutunud tema eripärane koostis ja kuivatamisviis. Tasub rõhutada, et „Maccheroncini di Campofilone” valmistamiseks on vaja ka erioskusi ja -kogemusi. Seetõttu ongi toode „Maccheroncini di Campofilone” väga eriline oma tootluse, maitse, kerguse ja lihtsa valmistusviisi poolest.

Viide spetsifikaadi avaldamisele:

(Määruse (EÜ) nr 510/2006artikli 5 lõige 7 (3))

Taotluse esitanud asutus on algatanud riikliku vastuväite esitamise menetluse, avaldades kaitstud geograafilise tähise „Maccheroncini di Campofilone” tunnustamise ettepaneku 8. juuni 2011. aasta Itaalia Vabariigi Teatajas nr 131.

Spetsifikaadi terviktekst on kättesaadav järgmisel veebisaidil:

http://www.politicheagricole.it/flex/cm/pages/ServeBLOB.php/L/IT/IDPagina/3335

või minnes otse põllumajandusministeeriumi veebisaidile (http://www.politicheagricole.it), seejärel klõpsates „Qualità e sicurezza” („Kvaliteet ja toiduohutus”, ekraanil vasakul) ning seejärel „Disciplinari di Produzione all'esame dell’UE” („ELi läbivaatuseks esitatud spetsifikaadid”).

(1) ELT L 343, 14.12.2012, lk 1.

(2) ELT L 93, 31.3.2006, lk 12. Asendatud Euroopa Parlamendi ja nõukogu 21. novembri 2012. aasta määrusega (EL) nr 1151/2012 põllumajandustoodete ja toidu kvaliteedikavade kohta.

(3) Vt joonealust märkust 2.